text: Kronprinsen til VM-åbning i Esbjerg
  14 marts 2011 kl. 20.59
  Kronprins Frederik sætter første sten ved VM i curling for kvinder, der finder sted i Esbjerg fra 18. marts.
  Kronprins Frederik sætter mesterskabets første sten fredag den 18. marts under den officielle åbning.
  Curling er en sport med mange år på bagen, men spillets oprindelse fortaber sig i historiens tåger. Der findes malerier og flere skrevne kilder som peger på både Holland og Scotland som oprindelsessted, men de fleste er nok tilbøjelige til at give skotterne skylden.
  Uanset hvor de første "sten" blev kylet ud over isen, er det en kendsgerning at curling i dag spilles i stort set alle dele af verden.
   
  Selv i Danmark, hvor curling nærmest har været et skældsord, har sporten fået en del opmærksomhed. Først og fremmest på grund af Helena Blach Lavrsen, Dorthe Holm, Margit Pörtner, Trine Qvist og Jane Bidstrups præstationer i Nagano 1998, hvor de vandt Danmarks første vinterOL-medaljer.
  